recursal/SuperWikiNEXT-32B huggingface dataset:
**José Canedo Santos**, nado en Val do Dubra en 1958, é un político galego, que foi líder en Galicia, primeiro de UPyD e logo de Cidadáns.

Traxectoria
-----------

Mudouse a Santiago de Compostela con 14 anos, ao montaren os pais un bar na capital galega. Comezou a traballar en Correos de Santiago de Compostela, aprobou as oposicións e foi destinado a Padrón, Madrid e de novo a Santiago. Posteriormente ingresou con praza na Caja Postal, entidade bancaria dependente de Correos, que logo pasou a chamarse Argentaria e foi finalmente integrada no BBVA. Alí prexubilouse e reincorporouse ao servizo de Correos como carteiro.

En 2008 afiliouse a UPyD e en 2011 encabezou as listas desa formación nas municipais no concello de Santiago de Compostela, onde non saíu elixido. En 2012 foi escollido no proceso de primarias da súa formación como candidato de UPyD á presidencia da Xunta de Galicia e encabezou a lista de UPyD ás eleccións ao Parlamento de Galicia 2012. En xuño de 2013 deixou a organización por discrepancias coa dirección incorporándose posteriormente a Cidadáns, e tras a constitución en marzo de 2014 do seu referente en Galicia, Ciudadanos Galicia, é o seu voceiro. Semanas despois abandonou a primeira fila, pero mantívose afiliado a Cidadáns.

Foi elixido cabeza de lista na Coruña para as eleccións Xerais do 26 de xuño en substitución de Antonio Rodríguez Vázquez por Cidadáns - Partido da Cidadanía.

Notas
-----

1. ↑  "Deixa UPyD José Canedo, o que fora candidato da formación á Xunta nas pasadas eleccións" Arquivado 17 de novembro de 2015 en Wayback Machine. *Galicia Hoxe*. 9 de xuño de 2013
2. ↑  "A canteira de UPyD nutre a Ciudadanos en Galicia", *Galicia Confidencial*, 2 de marzo de 2014
3. ↑  Ciudadanos troca o seu candidato galego por un ex membro de UPyD e reabre a súa crise en Galicia
**José Búa Carou**, finado na Coruña o 9 de xaneiro de 1944, foi un médico e político galego.

Traxectoria
-----------

Fillo de José Búa Pintos e irmán de Francisco Búa Carou. Foi coronel de Sanidade Militar. Foi presidente da Reunión Recreativa e Instructiva de Artesanos da Coruña. Militante do Partido Republicano Radical Socialista, foi elixido vicepresidente do grupo da Coruña en setembro de 1931. Despois pasou a Izquierda Republicana e foi presidente do grupo local da Coruña en 1934. Participou no acto de homenaxe ás mulleres organizado polo semanario *La Calle* o 3 de marzo de 1936 no Teatro Rosalía Castro con Manuel Fernández, Ramón Suárez Picallo e José Villaverde. Co golpe de Estado do 18 de xullo de 1936 foi represaliado.

Vida persoal
------------

Casou con María de los Dolores Nine Fraga e foi pai de María de los Dolores, Mercedes, Guillermina, Victoria, Carmen, Angeles e José Miguel Búa Nine.

Notas
-----

1. ↑  *La Voz de Galicia*, 9-1-1944, p. 3.
2. ↑  *La Voz de Galicia*, 4-9-1931, p. 4.
3. ↑  *El Pueblo Gallego*, 27-5-1934, p. 12.
4. ↑  *La Voz de Galicia*, 3-3-1936, p. 2.

Véxase tamén
------------

### Ligazóns externas

* Bua en Xenealoxía.org
Tumba de Emma Hosken e Bernard Barham Woodward no cemiterio de Brookwood.
**Emma Hosken**, tamén coñecida como **Emma Hosken Woodward**, nada en Penryn (Cornualla) o 11 de agosto de 1845 e finada o 16 de xullo de 1884, foi unha escritora británica da época vitoriana.

Traxectoria
-----------

Filla de Richard Hosken e Emily (nada Nettle). Casou cun seu curmán distante, o reverendo Thomas Butterfill Hosken, reitor da igrexa de Llandefaelog Fach, en Gales, e tiveron un fillo e dúas fillas. O fillo e o seu marido morreron de difteria en 1869 e 1870, e Emma Hosken e as súas fillas regresaron a Penryn para vivir coa nai dela.

Escribiu dúas novelas, que publicou de forma anónima, *Married for Money* (1875) e *Bitter to Sweet End* (1877). En 1881 estaba hospedada na residencia das Irmás da Caridade en Holborn. En 1882 casou con Bernard Barham Woodward (1854–1930), bibliotecario do Museo de Historia Natural de Londres. Woodward publicou a terceira novela de Emma Hosken logo de que ela morrese. En 1885 apareceu *Men, Women, and Progress* (1885), un texto político que defende a necesidade de moitas reformas necesarias a prol dos dereitos da muller.

Está enterrada a carón de Bernard Barham Woodward e a segunda esposa deste no cemiterio de Brookwood (Surrey).

Obra
----

* *Married for Money* (1875)
* *Bitter to Sweet End: A Novel* (1877; 3 volumes)
* *Men, Women, and Progress* (1885)

Notas
-----

1. 1 2  Hosken on 'At the Circulating Library - A Database of Victorian Fiction 1837-1901
2. ↑  The Bloomsbury Project - University College London

|  |  |
| --- | --- |
| Control de autoridades | 
* Wd: Q27949753
* WorldCat
* VIAF: 49171244

 |
En fonética histórica, unha **lei fonética** designa o principio de regularidade dunha mudanza fonética dada.

O concepto apareceu na segunda metade do século XIX nun contexto cientifista e positivismo no que se pretendía formular leis na lingüística semellantes ás que rexían o mundo das ciencias experimentais. Introducírono os foneticistas neogramáticos como W. Scherer e Hermann Paul, para quen as leis fonéticas son inmutábeis: un mesmo fonema, nun contexto fonético dado, sofre na mesma lingua e durante un período determinado, a mesma mudanza en todas as palabras desa lingua. As únicas excepcións admitidas eran aqueles casos nos que unha lei se enfrontaba a outra e as debidas á operación de analoxía.

Unha "lei" coñecida é a perda do -n- intervocálico en galego durante certo período da Idade Media. A máis famosa é a lei de Grimm sobre a mutación consonántica no xermánico.

Hoxe en día prefírese a denominación **tendencia fonética**. Algunhas das máis importantes son:

* Lei de Bartsch
* Lei de Brugmann
* Lei de Grassmann
* Lei de Grimm
* Lei de Osthoff
* Lei de Siebs
* Lei de Verner

Véxase tamén
------------

### Outros artigos

* Fonética histórica

|  |  |
| --- | --- |
| Control de autoridades | 
* Wd: Q13743995
* GEC: 0109670
* GND: 4166956-3

 |
**Jon Ola Sand**, nado en Oslo o 21 de decembro de 1961, é un executivo noruegués de televisión, e traballa para a emisora pública noruega Norsk Rikskringkasting (NRK).

Traxectoria
-----------

Sand ten 15 anos de experiencia traballando en grandes producións e coproducións de NRK e TV 2, así como a produción para empresas independentes. É membro da Academia Internacional de Artes e Ciencias de Televisión. Sand produciu e dirixido diversos programas, como o concerto do Premio Nobel da Paz, os Premios Noruegueses do Cine e a selección nacional de Noruega para o Festival de Eurovisión, Melodi Grand Prix. En 2010, Jon Ola Sand foi designado Produtor Executivo do Festival de Eurovisión 2010, celebrado en Oslo, Noruega, xa que Sand é produtor de televisión da canle norueguesa NRK, responsable da celebración do festival en 2010.

O 26 de novembro de 2010, Jon Ola Sand foi nomeado supervisor executivo do Festival de Eurovisión e do Festival de Eurovisión Júnior, despois de que Svante Stockselius renunciase ao seu posto logo de varios anos. Sand comezou a súa nova función de Supervisor executivo da UER o día 1 de xaneiro de 2011.

Notas
-----

1. ↑  Siim, Jarmo. "Jon Ola Sand new Executive Supervisor" (en inglés). *European Broadcasting Union*. Consultado o 26 de novembro de 2010.
2. ↑  "Junior Eurovision 2010 - Minsk - Belarus - News" (en inglés). *ESCKaz.com*. Consultado o 02-12-2010. ...Jon Ola Sand will start his job only on 1st of January.

|  |  |
| --- | --- |
| Control de autoridades | 
* Wd: Q3183227
* WorldCat
* VIAF: 7402158631013723370009
* Discogs: 2368274
* GND: 120746922X
* IMDb: nm1060989
* MusicBrainz: ID
* TMDb: 2602486

 |
**Emma Álvarez Chao**, nada en Lourenzá o 4 de setembro de 1974, é unha política galega do PPdeG.

Traxectoria
-----------

Diplomada en Ciencias Empresariais pola Universidade de Santiago de Compostela. Dende 1996 traballou en Os Irmandiños Soc. Coop. Galega. Nas municipais de 2007 foi candidata do PPdeG ao concello de Lourenzá, resultou elixida e foi concelleira de Medio Ambiente e Medio Rural. Foi candidata nas autonómicas de 2009, non saíu elixida pero foi deputada do Parlamento de Galicia substituíndo a Raquel Arias Rodríguez. Foi voceira de Montes do Grupo Parlamentario Popular. Logo da dimisión de Vidal Martínez-Sierra López en setembro de 2012, foi elixida alcaldesa de Lourenzá, sendo relevada no cargo pola socialista Rocío López García tras as eleccións municipais do ano 2015.

|  |  |  |
| --- | --- | --- |
| Predecesor:**Vidal Martínez-Sierra López** |  **Alcaldesa de Lourenzá** 2012 - 2015 | Sucesor:**Rocío López García** |

Notas
-----

1. ↑  Emma Álvarez, nueva alcaldesa *La Voz de Galicia*, 16/09/2012 *(en castelán)*.
2. ↑  "Emma Álvarez, del PP, atribuye parte de su «batacazo» a un ataque interno de su partido". *La Voz de Galicia* (en castelán). 2015-05-26. Consultado o 2021-01-22.

Véxase tamén
------------

### Outros artigos

* Eleccións municipais en Lourenzá

### Ligazóns externas

* Ficha en galegos.info
*Para ler sobre o uso que se lles dá aos espazos de nomes na Wikipedia, véxase Wikipedia:Espazo de nomes.*
Por regra xeral, un **espazo de nomes** (en inglés, ***namespace***) é un contedor para un conxunto de identificadores (nomes). Os espazos de nomes premiten diferenciar identificadores homónimos en espazos de nomes diferentes.[1][2] Isto é, un identificador definido nun espazo de nomes queda asociado con ese espazo de nomes. Porén, o mesmo identificador pode definirse independentemente en varios espazos de nomes, é dicir, o significado asociado cun identificador definido nun espazo de nomes é independente do mesmo identificador declarado en calquera outro espazo de nomes. A miúdo, os espazos de nomes agrupan nomes segundo a súa funcionalidade. Cada sistema informático que permite a existencia de espazos de nomes especifica as regras que determinan a que espazo de nomes pertencen as ocorrencias dun identificador.

Notas
-----

1. ↑  "C# FAQ: What is a namespace" (en inglés). : C# Online Net. Arquivado dende o orixinal o 20-10-2013. Consultado o 23-02-2010. A namespace is nothing but a group of assemblies, classes, or types. A namespace acts as a container—like a disk folder—for classes organized into groups usually based on functionality. C# namespace syntax allows namespaces to be nested.
2. ↑  "namespace" (en inglés). Webopedia. Consultado o 30-03-2012. The set of names in a naming system.

---

|  |  |
| --- | --- |
|  |  *Este artigo sobre informática é, polo de agora, só un bosquexo. Traballa nel para axudar a contribuír a que a Galipedia mellore e medre.* *Existen igualmente outros artigos relacionados con este tema nos que tamén podes contribuír.* |

---
A tradicional Jolly Roger.
**Jolly Roger** é o nome dado a calquera das diferentes bandeiras que se izaban para identificar tripulación dun barco pirata. A máis comunmente identificada como a *Jolly Roger* é a da caveira e os ósos, un pavillón composto por un cranio humano enriba dun par de ósos cruzados en forma de "x" sobre un campo negro. Este deseño foi utilizado por diversos piratas, incluídos os Capitáns Edward England e John Taylor. Algunhas bandeiras Jolly Roger tamén incluían un reloxo de area, un símbolo común de representación da morte durante os séculos XVII e XVIII en Europa.

A pesar da súa preeminencia na cultura popular, as bandeiras máis comúns utilizadas polos piratas durante os séculos XVII e XVIII consistían tan só nun pano negro. Historicamente, a bandeira foi izada polos piratas para amedrentar ás súas vítimas para se entregar sen loita, xa que transmitía a mensaxe de eran bandidos que non se consideraban vinculados ás regras usuais de inclusión e podían, polo tanto, abater aos derrotados. A mesma mensaxe foi transmitida, ás veces, cunha bandeira vermella.

Uso
---

A primeira vista, pode parecer unha mala idea advertir das intencións izando a Jolly Roger. Con todo, isto pode ser visto como unha forma de guerra psicolóxica. O interese principal dun pirata é capturar o barco obxectivo intacto, xunto con calquera carga que puidese conter. Cunha reputación o suficientemente sanguinaria, un pirata que lanzase ao vento a Jolly Roger podería intimidar a tripulación inimiga e obrigala a renderse sen disparar nin un só canón. Tipicamente, se un barco decidía resistirse, a Jolly Roger era recollida e alzábase a bandeira vermella, indicando que os piratas ían tomar o barco pola forza e sen mostrar ningunha compaixón. Esperábase en moitas tripulacións que este curso da acción podería axudar a estender a idea de que resistirse era unha mala idea para o barco.

Izar a Jolly Roger demasiado pronto como única bandeira tiña tamén as súas desvantaxes. O barco inimigo podería ter suficiente tempo para escapar. Ademais, as naves de guerra estaban a miúdo baixo ordes de disparar a calquera barco que mostrase esta bandeira.

Galería de Jolly Roger
----------------------

Na seguinte galería amósanse diferentes deseños da Jolly Roger, figurando ao pé o nome do pirata que a utilizaba.

* Edward Low
* Atribuída a Barbanegra
* John Phillips
* Walter Kennedy
* Bartholomew Roberts
* Bartholomew Roberts
* Calico Jack Rackham
* Samuel Bellamy  
Edward England
* Stede Bonnet
* Christopher Condent
* Henry Every
* Henry Every (en negro)
* Christopher Moody.
* Thomas Tew
* Richard Worley
* Emanuel Wynn

Véxase tamén
------------

### Outros artigos

* Piratería
Recinto exterior.
O **Festival do Sudoeste** é un festival musical de verán realizado na vila de Zambujeira do Mar (Portugal), organizado por Música no Coração. Ao longo desta década recibiu máis dun millóns de asistentes.

Entrada e palco principal.
Na primeira quincena de agosto e durante catro días, milleiros de festivaleiros xúntanse para desfrutar da música.

Artistas
--------

Polo festival pasaron algúns dos maiores nomes da música portuguesa e internacional, entre os que destacan BloodHound Gang, Jamiroquai, Portishead, Sonic Youth, Primal Scream, Muse, Marilyn Manson, Oasis, Ben Harpera, The Chemical Brothers, Air, Humanos, Kraftwerk, Silence 4, Franz Ferdinand, Jorge Palma, Basement Jaxx, Fatboy Slim, David Fonseca, Moloko, Da Weasel, Groove Armada, Underworld, Sean Paul, Blasted Mechanism, LCD Soundsystem, Korn, James, Blur, The Gift, P.J. Harvey, Placebo, Toranja, dEUS, Guano Apes, Alanis Morissette, Clã, Massive Attack, Beck, Xutos & Pontapés, Suede, The Cure, Gentleman, The Prodigy, Goldfrapp, Daft Punk, Madness, Boss AC (yoh!), Skin, Zero 7, Dezperados, Macaco (animal ao vivo), Patrice ou Manu Chao entre moitos outros.

Servizos
--------

Durante as diversas edicións do festival a organización dispoñibiliza ao público variados servizos como parque de campismo, casas de baño; parque de estacionamento gratuíto durante a semana do festival, caixas Multibanco, Cruz Vermella, zona de alimentación, unha feira de artesanato, caixeiros 24h, transporte gratuíto ata praia mais próxima (Zambujeira do mar).

Recinto
-------

A área do Festival do Sudoeste está dividida en dúas partes:

* O recinto do festival, onde se atopan os palcos (Palco TMN, Planeta Sudoeste e Positive Vibes), os servizos de restauración e as outras atraccións como tendas de patrocinadores. Neste recinto son distribuídos preservativos.
* O parque de campismo onde o público coloca as súas tendas. Este serve como lugar de descanso e convivencias para os asistentes.

Véxase tamén
------------

### Ligazóns externas

*
---

|  |  |
| --- | --- |
|  |  *Este artigo é, polo de agora, só un bosquexo. Traballa nel para axudar a contribuír a que a Galipedia mellore e medre.* |

---

O **Festival da Canción de Asia** A-Song-Fe ou ASF, é un concurso de canción anual de música pop asiática, ten lugar en Corea do Sur desde 2004. Está organizado pola Fundación Corea para o Intercambio Internacional de Cultura (FCPOIIDC) e conta cos artistas dos países asiáticos. Os artistas participantes reciben unha placa de recoñecemento polo Ministerio de Cultura, Deportes e Turismo de Corea (anteriomente polo Ministerio de Cultura e Turismo) e o mellor artista asiático polo presidente da Fundación Corea para o Intercambio Internacional de Cultura (FCPOIIDC). A banda de rapaces surcoreana TVXQ foi o único acto que participou durante cinco anos consecutivos desde o primeiro festival no ano 2004.

Este festival é gravado e emitido en Seoul Broadcasting System en Corea e Fuji TV no Xapón; e outras estacións de radiodifusión importantes de todo o mundo, incluíndo dos Estados Unidos, China, Hong Kong, Taiwán, Tailandia, Malaisia, Indonesia, Brunei, Filipinas, Finlandia, Bulgaria, Vietnam e Singapur.

A canción temática do Festival de 2011 "Dreams Come True", un dúo de Lee Donghae de Super Junior e Seohyun de Girls' Generation foi lanzado o 11 de outubro de 2011 como sinxelo dixital.Os ingresos da venda foron doados a Unicef para axudar aos nenos dos países africanos.

Premios
-------

### Mellor novo artista asiático

* 2005: Eru
* 2006: SeeYa
* 2007: F.T. Island de Corea e Ruangsak Loychusak de Tailandia
* 2008: Shinee de Corea e Berryz Kobo do Xapón
* 2009: 2NE1
* 2011: Miss A
* 2012: B1A4 e Ailee

### Artista influente de Asia

* 2010: Beast and 4Minute
* 2011: U-KISS and G.NA

### Artista influente de Asia

* Kim Hyun-joong de Corea e Fann Wong Singapur

Véxase tamén
------------

### Ligazóns externas

* Páxina oficial Arquivado 03 de xaneiro de 2014 en Wayback Machine. *(en coreano)*

### Outros artigos

* Lista de festivais de música en Corea do Sur.
* K-pop
* J-pop
* Hokkien pop
* Mandopop
* Cantopop
* Thai pop
* V-pop
* Pinoy pop
* Indo pop
* Pop malaisiano
**Lena Meyer-Landrut**, nada en Hannover o 23 de maio de 1991, é unha cantante alemá.

Traxectoria
-----------

Lena foi a gañadora do concurso de talentos "Unser Star für Oslo" ("A nosa estrela para Oslo"), cuxa final foi realizada o 12 de marzo de 2010. A vitoria deulle o dereito a representar a Alemaña no Festival da Canción de Eurovisión 2010 coa canción "Satellite" escrita polos compositores Julie Frost e John Gordon. Esta canción, xunto cos temas "Bee" e "Love me" (esta última co escrita por ela mesma xunto a Stefan Raab) ocuparon o tres primeiros lugares no iTunes Store alemán o día despois da final nacional. O día 29 de maio de 2010 proclamouse gañadora do Festival de Eurovisión, celebrado en Oslo, con 246 puntos.

No Festival de Eurovisión 2011 volve representar a Alemaña coa canción "Taken by a stranger".

|  |  |
| --- | --- |
| Control de autoridades | 
* Wd: Q7013
* WorldCat
* VIAF: 120333341
* AllMusic: mn0001515820
* AlloCiné: 473704
* DeutscheBio: 141086572
* Discogs: 1756180
* Europeana: ID
* Filmportal: ID
* Genius: Lena
* GND: 141086572
* ICCU: MODV656501
* IMDb: nm3827476
* ISNI: 0000 0000 8337 0189
* LCCN: no2010139822
* MusicBrainz: ID
* NKC: xx0124290
* Rotten Tomatoes: lena\_meyer\_landrut
* Songkick: 47778
* TMDb: 1505197
* TVcom: lena-meyer-landrut

 |
**José Manuel Méndez Freijo**, nado nas Nogais en 1962, é un político galego que pertenceu a varios partidos e foi alcalde do concello valisoletano de Arroyo de la Encomienda.

Traxectoria
-----------

Na década de 1980 comezou a súa actividade política, primeiro no BNG das Nogais, como cabeza de lista e único concelleiro logo das municipais de 1983. Posteriormente integrouse no PSdeG, co que foi concelleiro do grupo de goberno ao longo desa década e ata 1994. Nese ano participou na creación dunha empresa de máquinas recreativas e trasladouse a Valladolid.

Fixou a súa residencia nun concello dos arrabaldes da capital, Arroyo de la Encomienda, a 3 quilómetros da cidade de Valladolid e ingresou no Partido de los Independientes de España co que se presentou aos comicios locais de 1995. Obtivo tres concelleiros e quedou a menos de 40 votos de vencer nas eleccións. Logo de perder apoios nas eleccións de 1999 integrouse como concelleiro no Partido Popular e con esa formación conseguiu a alcaldía de Arroyo de la Encomienda nas municipais de 2003. Antes das eleccións de 2007 foi expulsado do PP, fundou a súa propia formación (Independientes por Arroyo de la Encomienda) e revalidou a maioría absoluta, que incrementou en 2011 con case o 60% dos votos.

Arroyo de la Encomienda é un concello dos arrabaldes de Valladolid, cunha poboación en rápido aumento durante o século XXI. Cando Méndez Freijo chegou ao concello a poboación era de pouco máis de 1.000 habitantes, en 2011 chegaba a 13.000. No seu termo instalouse un establecemento da empresa sueca Ikea e construíronse milleiros de vivendas, moitas delas de man da empresa galega Mahía.

Véxase tamén
------------

### Ligazóns externas

* Un exalcalde condenado por corrupción regularizó 211.485 euros con la amnistía fiscal del PP
**José Ricardo Díaz Pardeiro**, nado en Ferreira do Valadouro (O Valadouro) o 19 de novembro de 1944 e finado na Coruña o 7 de marzo de 2022, foi un escritor e historiador galego.

Traxectoria
-----------

Exerceu coma catedrático de Xeografía e Historia no IES Eusebio da Guarda da Coruña.
Publicou diversos libros e traballos de investigación histórica e colaborou en xornais como *La Voz de Galicia* e *La Opinión*, nos que analizou a historia da Coruña. Aplica a socioloxía histórica á análise da sociedade, tomando como fonte histórica o teatro, unha manifestación do lecer e do tempo libre que serviu para estudar a sociedade coruñesa desde 1882 a 1915, con resultados semellantes aos empregados con outras fontes económicas ou políticas.

Colaborou nos estudos sobre a figura do dramaturgo coruñés Manuel Linares Rivas, dirixidos por Fidel López Criado, profesor de Literatura Española da Universidade da Coruña. Realizou un ensaio sobre a figura de Wenceslao Fernández Flórez, *Un escritor de pensamento liberal*, no que estuda a ideoloxía do escritor de Cecebre a raíz da súa obra *O malvado Carabel*, que confirma o talante liberal e crítico de Fernández Flórez, en contraposición coa idea que del se tiña de ser un escritor de pensamento ultraconservador.

Obras
-----

* *La vida cultural en La Coruña: El Teatro, 1882-1915*.
* *Crónicas coruñesas*.
* *Miscelánea Coruñesa*.

Vida persoal
------------

* Casou con Carmen Queijeiro Suárez e é pai de Alba, Xosé e Azúmara Díaz Queijeiro.

Notas
-----

1. ↑  Díaz Pardeiro, José Ricardo. La vida cultural en La Coruña : El teatro, 1882-1915. La Coruña: La Voz de Galicia, 1992. ISBN 8488254008 WorldCat
2. ↑  Díaz Pardeiro, José Ricardo. Crónicas coruñesas. Biblioteca gallega. La Coruña: La Voz de Galicia, 1994. ISBN 8488254393 WorldCat
3. ↑  Books of José Ricardo Díaz Pardeiro en "Google Books".
4. ↑  Díaz Pardeiro, José Ricardo, Xosé Fernández Fernández e Jesús María Reiriz Rey. Crónicas Coruñesas. La Coruña: La Voz de Galicia, 1994. ISBN 8492124075 WorldCat

Véxase tamén
------------

### Ligazóns externas

* Blog de José Ricardo Díaz Pardeiro

|  |  |
| --- | --- |
| Control de autoridades | 
* Wd: Q3327811
* WorldCat
* VIAF: 24820659
* BNE: XX969300
* BNF: 14440047w
* ISNI: 0000 0000 5953 2280
* LCCN: n98103472
* SUDOC: 17035931X

 |
**José Manuel Ledo López**, nado en Monforte de Lemos o 12 de xullo de 1929, é un médico e político galego do PPdeG.

Traxectoria
-----------

Licenciado en Medicina e Cirurxía pola USC e licenciado en Estomatoloxía pola Universidade de Madrid, é diplomado en Sanidade Nacional pola Escola Nacional de Sanidade. Foi médico do Servizo Galego de Saúde e xefe de Sanidade de Monforte de Lemos. Concelleiro en Pantón e primeiro tenente de alcalde. Logo do falecemento do alcalde José Chao Falcón a finais de decembro de 1986, foi elixido alcalde o 9 de xaneiro de 1987 Nas municipais de 1987 foi o candidato de Coalición Progresista Galega á alcaldía de Pantón, e foi elixido alcalde. Volveu ser elixido polo PPdeG nas sucesivas convocatorias electorais, sempre con maioría absoluta, ata 2007 que foi substituído como cabeza de lista por José Luis Álvarez Blanco. Foi presidente da Asociación "Ribeira Sacra Lucense" do Plan Leader.

|  |  |  |
| --- | --- | --- |
| Predecesor:**José Chao Falcón** |  **Alcalde de Pantón** 1987 - 2007 | Sucesor:**José Luis Álvarez Blanco** |

Notas
-----

1. ↑  *La Voz de Galicia*, 10-1-1987, p. 20.

Véxase tamén
------------

### Bibliografía

* Barrera, F. ed. (2002). *Gallegos. Quién es quien en la Galicia del siglo XXI* (en castelán). *El Correo Gallego*. ISBN 84-8064-113-4.

### Outros artigos

* Eleccións municipais en Pantón

### Ligazóns externas

* Ficha en galegos.info
**Leonard Kevin Bias**, nado o 18 de novembro de 1963 en Landover (Maryland) e finado o 19 de xuño de 1986 en College Park, Maryland foi un xogador de baloncesto universitario que sufriu unha fatal arritmia cardíaca que causou a súa morte, provocada por unha sobredose de cocaína menos de 48 horas despois de ser elixido polos Boston Celtics no segundo lugar do *draft* de 1986 tras Brad Daugherty, seleccionado co número un polos Cleveland Cavaliers. Bias era coñecido pola súa familia, amigos e compañeiros de equipo como *Len* ou *Lenny*.

Traxectoria
-----------

Dende Landover, Maryland, Bias acudiu ao Insituto Northwestern en Hyattsville, Maryland, e posteriormente á Universidade de Maryland, onde se converteu no xogador estrela e en All-American. Vestindo o número 34 na súa camiseta impresionou aos seguidores do baloncesto pola súa potencia física e a súa habilidade para crear as súas propias xogadas. Durante a súa carreira universitaria Bias foi considerado un dos xogadores máis dinámicos.

Bias foi considerado por bastantes publicacións como «o aleiro máis completo que xamais saíra da universidade». Bias foi un dos primeiros, se non o primeiro xogador, en ser comparado con Michael Jordan, aínda que o propio Jordan fora *drafteado* soamente dous anos antes que Bias.

Bias faleceu nun dormitorio do campus do College Park, na Universidade de Maryland. Posteriormente a súa morte foi utilizada como parte dunha campaña antidrogas. A corte do distrito e a corte de apelacións ditaron que Bias era drogadicto habitual.

Notas
-----

1. ↑  Celtics Make Bias Second Overall Pick of Draft

Véxase tamén
------------

### Ligazóns externas

* A última noite de Len BiasArquivado 18 de setembro de 2010 en Wayback Machine.
* Len Bias, gran promesa da NBA
* Len Bias' What might Have Been?

|  |  |
| --- | --- |
| Control de autoridades | 
* Wd: Q964585
* WorldCat
* VIAF: 11413429
* FAST: 250308
* ISNI: 0000 0000 2813 1548
* LCCN: n88265079
* NNDB: 000174752
* Basketball-Reference: biasle01

 |
Exemplo dunha figura fosforescente.
A **fosforescencia** é o fenómeno no cal certas substancias teñen a propiedade de absorber enerxía e almacenala, para emitila posteriormente en forma de luz.

Descrición
----------

O mecanismo físico que rexe este comportamento é o mesmo que para a fluorescencia, no entanto a principal diferenza con esta é que hai un atraso temporal entre a absorción e a reemisión dos fotóns de enerxía. Na fosforescencia, as substancias continúan emitindo luz durante un tempo moito máis prolongado, aínda despois do corte do estímulo que a provoca, xa que a enerxía absorbida libérase lenta (ata moitas horas despois) e continuamente.

Aplicacións
-----------

Este fenómeno é aproveitado en aplicacións tales como a pintura das agullas dos reloxos ou en determinados xoguetes que se iluminan na escuridade.

Minerais fosforescentes
-----------------------

Igual que no caso da fluorescencia existen certos minerais que tamén teñen propiedades fosforescentes. Estes son minerais moi estraños e escasos, e que ademais de fosforescencia teñen tamén fluorescencia. A súa luminiscencia vén dada, en xeral, pola presenza de ións de elementos das terras raras na súa estrutura. Cabe destacar, por exemplo, a willemita, cuxa fosforescencia é verde e vén dada pola presenza de arsénico na súa estrutura. A presenza do arsénico é moi pequena e iso fai que se considere como unha impureza. Con todo, non todas as willemitas teñen fosforescencia, pois segundo a súa zona de formación, se esta non é rica en arsénico non contería este elemento como impureza e non posuiría fosforescencia.

Notas
-----

1. ↑  "Dicionario; fosforescencia". *Real Academia Galega*. Consultado o 2023-02-02.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Fosforescencia Modificar a ligazón no Wikidata*** |

* Elemento fosforescente
* Fluorescencia

|  |  |
| --- | --- |
| Control de autoridades | 
* Wd: Q192275
* AAT: 300056218
* BNCF: 33212
* BNF: 11978650f
* EBID: ID
* GEC: 0109988
* GND: 4174419-6
* JSTOR: phosphorescence
* LCCN: sh85101112
* MAG: 181817918
* NDL: 00569509

 |
**Joseph *"Joe"* Krabbenhoft**, nado o 24 de marzo de 1987 en Spring Valley, Illinois, é un ex xogador profesional de baloncesto estadounidense. Formado na Universidade de Wisconsin, xogaba na posición de ala cunha altura de 2,02 metros.

Traxectoria
-----------

Krabbenhoft xogou durante a súa etapa universitaria na Universidade de Wisconsin cos Wisconsin Badgers de 2005 a 2009, para comezar a súa carreira profesional cos Sioux Falls Skyforce da Liga de Desenvolvemento da NBA. Posteriormente viaxaría a Corea do Sur para xogar no Seoul SK Knights. Despois do seu periplo por Asia chegaría a Europa para xogar na Liga LEB co Lleida, aínda que tan só xogaría alí dous partidos (10 puntos 7 rebotes no primeiro encontro e 15 puntos 8 rebotes no segundo), marchando grazas a unha cláusula do seu contrato ao Panellinios grego, onde xogaría na A1 Ethniki, máxima competición do baloncesto grego, e na Eurocup continental.

### Equipos

* Estados Unidos Wisconsin Badgers (NCAA, 2005-2009)
* Estados Unidos Sioux Falls Skyforce (NBDL, 2009-2010)
* Corea do Sur Seoul SK Knights (KBL, 2010)
* España Lleida Bàsquet (LEB, 2010)
* Grecia Panellinios (A1 e Eurocup, 2010-2011)
* Galicia Leite Río Breogán (2010-2012)

Notas
-----

1. ↑  Nova na web oficial do Breogán

Véxase tamén
------------

### Ligazóns externas

* Perfil en nba.com/dleague
* Perfil na web da Eurocup

|  |  |
| --- | --- |
| Control de autoridades | 
* Wd: Q6210765
* Euroleague: 003009

 |
|  |  |
| --- | --- |
|  | Vexa a entrada do Galizionario acerca de  ***estribor*** |

Babor e estribor.
**Estribor** (nome tradicional **arca** ou **asimán**) é como se designa o costado *dereito* dun buque ou nave en sentido lonxitudinal popa/proa mirando á proa. Estribor e babor son expresións e termos náuticos empregados tanto en naves náuticas como aéreas.

Empréganse as palabras específicas babor e estribor en vez de *esquerda e dereita* para evitar confusións, xa que para cada persoa a dereita e a esquerda serían orientacións subxectivas dependendo do movemento adiante e atrás, mentres que ao referirse ao buque non existe tal confusión, a proa e a popa están sempre na mesma orientación lonxitudinal.

Os buques e aeronaves indican babor e estribor coas luces en cores vermella e verde respectivamente segundo a normativa internacional.
En normativa internacional empregan os buques e aeronaves as cores vermello para babor e verde para estribor para as luces de sinalización cando é de noite.

Unha regra mnemotécnica moi sinxela para lembrar facilmente cal é babor e estribor é lembrar que en terra dise: dereita/esquerda. No mar é ao revés: esquerda/dereita -> babor/estribor.

Véxase tamén
------------

### Outros artigos

* Organización Marítima Internacional
* Pesca

|  |  |
| --- | --- |
| Control de autoridades | 
* Wd: Q392907
* GEC: 0106753

 |
*Para os tecidos estromáticos ou estromas de distintos órganos véxase Estroma (tecidos).*
Esquema dun cloroplasto.
O **estroma do cloroplasto** é a matriz fluída incolora interna que está no interior dos cloroplastos (e outros plastos) no espazo que encerra a membrana interna do orgánulo.

O líquido do estroma baña os tilacoides que enchen o interior do cloroplasto. Nos tilacoides ten lugar a fase luminosa da fotosíntese e no estroma a fase escura.

Aínda que o estroma non participa na fase luminosa, si ten unha participación indirecta nela, xa que os protóns que as plastoquinonas e o citocromo b6f introducen nos tilacoides proceden do estroma, e a ferredoxina-NADP+ redutase e o NADPH producido por esta última están na parte estromática da membrana tilacoidal, e a ATP sintase tilacoidal asoma ao estroma, producindo o ATP no lado estromático. O pH do estroma é bastante máis básico ca o dos tilacoides durante a fase luminosa.

Pero a misión máis específica do estroma na fotosíntese é realizar a fase escura, xa que nel están o encima rubisco, que realiza a fixación do CO2, e os demais encimas do ciclo de Calvin, que producen os azucres que son o produto final da fotosíntese.

No estroma encóntrase o ADN cloroplástico, ARN, ribosomas, proteínas, ións e diversos metabolitos, e nel almacénanse gránulos de amidón, onde se almacenan as moléclas de glicosa formadas na fotosíntese. No estroma teñen lugar a tradución dalgunhas das proteínas cloroplásticas (aínda que moitas outras proceden do citosol), e a transcrición do seu ADN e a replicación do seu ADN circular. Entre as rutas bioquímicas que teñen lugar no estroma dos cloroplastos das plantas podemos salientar a síntese dos ácidos graxos da planta.

O estroma deriva do citosol das antigas bacterias que deron orixe ao cloroplasto por endosimbiose, pero actualmente é moi diferente del.

Notas
-----

1. 1 2  Bruce Alberts et al. Biología Molecular de la Célula. Omega. 1986. Páxinas 547, 559. ISBN 84-282-0752-6
2. ↑  Campbell, Neil A.; Brad Williamson; Robin J. Heyden (2006). Pearson Prentice Hall, ed. *Biology: Exploring Life*. Boston, Massachusetts. ISBN 978-0-13-250882-7.
3. ↑  Kramer & Scott *Cell Concept* iv. 80 1979

|  |  |
| --- | --- |
| Control de autoridades | 
* Wd: Q557179
* MAG: 52124034

 |
**Jules-Martin Cambon**, nado en París o 5 de abril de 1845 e finado en Vevey (Suíza) o 19 de setembro de 1935, foi un diplomático francés e irmán de Paul Cambon. Como embaixador ante Alemaña entre 1907 e 1914, traballou para lograr a amizade entre ambos países. Os seus intentos quedaron frustrados por líderes franceses como Raymond Poincaré, que decidiron que Berlín trataba de debilitar a Tripla Entente de Francia, Rusia e Gran Bretaña e que non eran sinceros na súa busca da paz. O consenso francés era que a guerra era inevitable.

Traxectoria
-----------

Jules Cambon asinando o Tratado de París de 1898.
Comezou a súa carreira como avogado (1866), serviu na guerra franco-prusiana e integrouse no servizo civil en 1871. Foi prefecto do departamento de Norte (1882) e do Ródano (1887-1891), e en 1891 foi designado Gobernador Xeral de Alxeria, onde servira xa en postos de menor relevancia en 1874.

Foi nomeado embaixador de Francia en Washington D. C. en 1897, e nesa condición traballou na preparación dos documentos preliminares para o acordo de paz entre España e Estados Unidos trala guerra hispano-estadounidense de 1898. Foi un dos que contribuíron á firma do Tratado de París de 1898. O seu traballo nas negociacións permitiu fortalecer as relacións políticas entre España e Francia.

En 1902 foi nomeado embaixador en Madrid, e en 1907 en Berlín, onde permaneceu ata o inicio da primeira guerra mundial en 1914. Durante o conflito foi xefe da sección política do Ministerio de Asuntos Exteriores francés. Foi membro da Academia Francesa. O seu irmán, Paul, foi tamén un notable diplomático.

Notas
-----

1. ↑  John Keiger, "Jules Cambon and Franco-German Détente, 1907–1914." *Historical Journal* 26.3 (1983): 641-659.
2. ↑  John Keiger, *France and the Origins of the First World War* (1985) pp 68-81.
3. ↑  Tabouis, 1938
4. ↑  Offner, 1983.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Jules Cambon Modificar a ligazón no Wikidata*** |

### Bibliografía

* Cambon, Jules (1903). France and the United States: Essays and Addresses.
* Keiger, John (1983). ""Jules Cambon and Franco-German Détente, 1907–1914."". Historical Journal *26.3*: 641–659.
* Offner, John (1983). ""The United States and France: Ending the Spanish–American War."". Diplomatic History *7.1*: 1–22.
* Tabouis, Genevieve R. (1938). The Life of Jules Cambon.

### Outros artigos

* Carta de Cambon

|  |  |
| --- | --- |
| Control de autoridades | 
* Wd: Q706123
* WorldCat
* VIAF: 64049097
* AGORHA: 131670
* BNF: 12177642b
* DeutscheBio: 117669229
* Dodis: P14824
* EBID: ID
* FAST: 191321
* GEC: 0013789
* GND: 117669229
* Gutenberg: 854
* ISNI: 0000 0001 0908 7948
* LCCN: n85351784
* Léonore: [LH//413/15 15]
* NKC: uk2015890768
* NLA: 36026573
* NLG: 103263
* NTA: 069973512
* OBP: ID
* OL: OL2238374A
* PTBNP: 41405
* SNAC: w6bp1qpv
* SUDOC: 03034087X

 |
A luz de Alnilam atravesa a NG 1990. Fotografía de Glenn Youman
**Epsilon Orionis** (*ε Orionis* / *ε Ori* / *46 Orionis*), tamén coñecida coma **Alnilam** é unha grande estrela azul na constelación de Orión de magnitude aparente 1.7 e a 1.340 anos luz da Terra, o nome deriva do árabe *Al Nitham* ou *Al Nathm* (*O anel de perlas*). É a cuarta estrela máis luminosa de Orión. É unha das 57 estrelas usadas na navegación celestial. Nas latitudes medias, é o punto máis alto no cero arredor das 10 PM do 10 de decembro.

O seu espectro relativamente simple fíxoa útil para estudar o medio interestelar.

Está arrodeada dunha nube molecular, NGC 1990, os seus ventos estelares chegan aos 2.000 km/s, o que causa que perda masa vinte millóns de veces máis rápido có Sol.

Alnilam é unha superxigante azul que seguramente mudará en superxigante vermella e entón estourará como unha supernova: segundo os astrónomos ocorrerá dentro dun millón de anos.

|  |  |
| --- | --- |
| Control de autoridades | 
* Wd: Q13070
* EBID: ID
* SIMBAD: \* eps Ori

 |
**José Rodríguez Sangiao**, nado na Estrada cara a 1898 e finado en Pontevedra o 5 de xuño de 1937, foi un político galego.

Traxectoria
-----------

Chapista, traballou na Coruña, Ferrol, Betanzos e finalmente, o 1 de abril de 1929, abriu no lugar da Costa (na saída da Estrada cara Cereixo) xunto co seu socio, José Campañó, un taller de "carrocerías para automóviles, pintura al Duco, soldadura autógena y cerrajería artística en general".

Como directivo da Sociedade Agrícola de Guimarei, foi procesado en 1932 polo conflito que se vivía na parroquia entre o Sindicato e o mestre, aínda que a súa causa foi sobresida. Presidiu ese mesmo ano a Festa Escolar de Guimarei, en calidade tamén de presidente do Comité Executivo da Federación de Labradores.

Xunto con outros veciños de Guimarei remataron aliñándose cada vez máis co PCE, quizais como consecuencia da situación de tensión que se viviu na parroquia. O 5 de maio de 1936, logo do triunfo do Fronte Popular, restituíronse as corporacións elixidas democraticamente; máis na Estrada, logo de cinco anos sen eleccións e con diversas renuncias, a corporación xa non tiña quórum e foi preciso nomear por orde gobernativa unha comisión xestora. Non en tanto, respectouse aos cargos electos e mesmo volveu a escollerse ao alcalde que existía en 1934, Jesús Puente Fontanes. Foi entón cando entrou como 5º tenente de alcalde José Rodríguez Sangiao, xa coa adscrición comunista e ocupou a Concellería de Instrución Pública.

Co golpe de Estado do 18 de xullo de 1936 presentouse no cuartel da Garda Civil para falar co alférez-xefe, quen o remitiu ao acabado de nomear alcalde Pedro Gil Crespo a quen acompañou na recollida de armas e dinamita. Ao día seguinte, xunto co resto dos concelleiros republicanos cesados acordaron ir comer fronte ao cuartel, onde foron detidos. Xulgado en Pontevedra por rebelión militar, foi condenado a pena de morte e fusilado en Pontevedra o 5 de xuño de 1937.

Notas
-----

1. ↑  A preguerrilla: de cando coller as armas.

Véxase tamén
------------

### Ligazóns externas

* José Rodríguez Sangiao, O ferreiro de Guimarei
* 

* José Rodríguez Sangiao na páxina web *Nomes e Voces*.
**Filiberto Álvarez Marín**, nado en Lugo en 1927 e finado na Coruña o 18 de abril de 2007, foi un avogado e político galego.

Traxectoria
-----------

Estudou o bacharelato no colexio dos Maristas. En 1946 ingresou en Correos. Fixo a carreira de dereito na Universidade de Santiago de Compostela, licenciándose en 1956. Exerceu compo avogado dende 1958. Foi xefe de Correos de Vilalba. Foi delegado local do Frente de Juventudes. Foi nomeado alcalde de Vilalba en febreiro de 1964. Foi procurador en Cortes como representante dos concellos da provincia de Lugo (1965-1967).

|  |  |  |
| --- | --- | --- |
| Predecesor:**Daniel García Vázquez** |  **Alcalde de Vilalba** 1960 - 1969 | Sucesor:**Jesús Gayoso Rey** |

Notas
-----

1. ↑  *La Voz de Galicia*, 20-4-2007, p. 48.
2. ↑  *La Voz de Galicia*, 4-2-1964, p. 15.
3. ↑  *El Progreso*, 28-2-1964, p. 7.

Véxase tamén
------------

### Ligazóns externas

* Ficha no Congrso dos Deputados

|  |  |
| --- | --- |
| Control de autoridades | 
* Wd: Q57047437
* Arquivo Histórico de Deputados (1810-1977): 5210

 |
**José Rodríguez Seoane**, nado en Pontevedra en 1839 e finado en Madrid o 27 de agosto de 1860, foi un escritor galego.

Traxectoria
-----------

Fillo de Luís Rodríguez Garea. Foi un dos redactores do periódico pontevedrés *El País* (1857) e colaborou en *La Correspondencia de España*. En 1858 dedicouse a localizar nos arquivos de Madrid as obras completas do Padre Sarmiento. Rematou a carreira diplomática e recibiu o título de Arquiveiro-Bibliotecario. Dispúñase a rematar os seus estudos na Facultade de Filosofía e Letras na Universidade de Madrid, cando finou de febre tifoide. A súa obra foi recompilada no volume *Artículos y Novelas* (1889) cun prólogo do seu irmán Luís Rodríguez Seoane (tomo XXI da Biblioteca Gallega).

Obras
-----

* *Viajar de incógnito*, 1860.

Notas
-----

1. ↑  *La Correspondencia Gallega*, 28-8-1899, p. 3.
2. ↑  *La Discusión*, 11-11-1858, p 2.
3. ↑  *El Regional*, 17-2-1891, p. 1.
4. ↑  Viajar de incógnito

|  |  |
| --- | --- |
| Control de autoridades | 
* Wd: Q20533200
* BNE: XX1421937

 |
Para outras páxinas con títulos homónimos véxase: José Rodríguez Vázquez.

**José Rodríguez Vázquez**, coñecido como **Vázquez de Calo** e **Vázquez da Xesta**, nado en 1904 e finado en Calo en decembro de 1965, foi un mestre e político galego.

Traxectoria
-----------

Mestre. Representante dos obreiros de Teo nas folgas de 1931-1932. Membro do Partido Galeguista desde 1932. Foi nomeado alcalde de Teo o 16 de marzo de 1936 e permaneceu no cargo ata a golpe de Estado do 18 de xullo de 1936. Foi detido e condenado a cadea perpetua. Foi multado con 500 pesetas pola Comandancia Militar de Santiago de Compostela en setembro de 1937 por "manifesta desafección ao Movemento Nacional con motivo dun acto patriótico celebrado en Calo". Conmutada a pena, ao saír da prisión exiliouse na Arxentina despois de pasar por Portugal. Na Arxentina estivo vencellado a Manuel Puente, traballou para o Consello de Galiza e colaborou en *A Nosa Terra*, *El Orensano* e *Opinión Gallega*. Retornou a Galicia en 1947.

|  |  |  |
| --- | --- | --- |
| Predecesor:**Manuel Viño Gallego** |  **Alcalde de Teo** 1936 | Sucesor:**Gabriel Varela Crego** |

Vida persoal
------------

Casou con Adelina Mourullo Otero e foi pai de Gonzalo Rodríguez Mourullo.

Notas
-----

1. ↑  *El Pueblo Gallego*, 11-12-1965, p. 16.
2. ↑  *El Eco de Santiago*, 17-9-1937, p. 2.
3. ↑  Os exilios ibéricos: Unha Ollada comparada. Nos 70 anos da fundación do Consello de Galiza

Véxase tamén
------------

### Bibliografía

* Domínguez Alamansa, Andrés (1997). "O papel da emigración na transformación da sociedade rural galega: Asociacionismo agrario e poder local no concello de Teo. 1900-1936". En Universidade de Santiago de Compostela. *Poder local, elites e cambio social na Galicia non urbana (1874-1936)*. Santiago de Compostela. pp. 467–493. ISBN 84-8121-665-8.

### Ligazóns externas

* "Represión Franquista en Teo" Miguel Paz Cabo in *Congreso Víctimas franquismo*.
* 

* José Rodríguez Vázquez na páxina web *Nomes e Voces*.
* Relación Alcaldes Concello de Teo
O **escudo de armas da Guinea** foi aprobado oficialmente o 23 de decembro de 1993, a raíz da adopción do novo sistema multipartidista.

É un escudo de arxén sumado dunha pomba voando que leva no pico unha rama de oliveira que cae sobre o campo. Por debaixo do escudo, terzado en pau coas cores panafricanas da bandeira estatal: goles (vermello), ouro (amarelo) e sinople (verde). Na parte inferior figura unha fita co lema nacional en francés: "TRAVAIL, JUSTICE, SOLIDARITÉ" (Traballo, Xustiza, Solidariedade).

Escudos históricos
------------------

Escudo de armas da República da Guinea (1958-1984).
Substituíu o adoptado en 1984, que era como o actual pero co campo partido de goles e ouro, que ía cargado igualmente coa póla de oliveira e sobre o cal resaltaban unha espada e un fusil pasados en aspa.

O primeiro emblema oficial da República da Guinea data de 1958, apenas obtida a independencia de Francia, baixo o goberno de Sékou Touré, e tamén era un escudo partido, de goles e sinople, cargado dun elefante contornado de ouro coa trompa levantada. Ía timbrado cunha pomba voando contornada de prata que levaba un ramo de oliveira no pico. Arrodeando o escudo había unha fita de sinople co lema nacional en letras de ouro. Este escudo simbolizaba a forza do novo estado (o elefante) e a vontade de vivir en paz entre os países veciños (a pomba), e foi substituído a raíz do golpe de estado de Lansana Conté do 3 de abril de 1984.
Filipe Apóstolo, por Rubens.
**Filipe Apóstolo**, nado a finais do século I antes de Cristo ou a principios do século I era oriúndo de Betsaida. É o apóstolo, elixido como tal por Xesús de Nazaret, que aparece sempre en tódalas listas en quinto lugar.

Traxectoria
-----------

Pescador no lago de Xenesaret, fíxose discípulo de Xoán o Bautista círculo dentro do cal coñeceu a Xesús. Xunto con André Apóstolo era o único dos mesmos que tiña un nome grego, facendo de interlocutor de xentes desa fala que querían coñecer ao seu mestre. Levou a Natanael ao grupo de discípulos. Por indicación de Xesús predicou en Galilea o Reino de Deus e o amor ao inimigo. No Evanxeo de Xoán, durante a derradeira cea, pídelle a Xesús que lles amose ao Pai, recibindo a contestación deste: *quen me ve a min, ve ao Pai*

Segundo a tradición, tras a resurrección de Xesús, predicou a Boa Nova en Frixia. Padeceu o martirio cravado nunha cruz e lapidado. Algunhas das súas reliquias dise que están na igrexa de *Doci Apostoli* en Roma

Significación
-------------

O evanxeo apócrifo de contido gnóstico, Evanxeo de Filipe, atribúeselle á súa autoría.
É o patrón de Luxemburgo e Brabante.

|  |  |
| --- | --- |
|  | Wikimedia Commons ten máis contidos multimedia na categoría:  ***Filipe Apóstolo Modificar a ligazón no Wikidata*** |

|  |  |
| --- | --- |
| Control de autoridades | 
* Wd: Q43675
* WorldCat
* VIAF: 25404645
* ARLIMA: 1842
* BRE: 4712258
* CERL: cnp00403574
* DeutscheBio: 119067692
* EBID: ID
* FAST: 329394
* GEC: 0026320
* GND: 119067692
* LCCN: n93096386
* NLG: 44942
* NNDB: 000097560
* SELIBR: 332749
* Treccani: filippo

 |